Sklaer oa an amzer ha dizolo an oabl diriaou; aet oan neuze d'ober un droiad  er-maez. Klasket em eus notenniñ pep tra a oa é ober boketoù pe del, rak ma 'm eus remerket get un tamm nec'hañs penaos ne oan ket evit lâret da be termen da skouer e krog ar bezv d'ober del !   Neuze e notennan evit em bout soñj goude (ha marse a-walc'h keñveriiñ get ar blezioù arall, get kemmoù an  hin ne vehe ket fall sellet a dostoc'h...); n'ouian ket hag eh eus ag an dra-se pe pas met ne vehe ket marse un dra fall gober ur sort kalander an nevez-hañv, lakaomp er Morbihan; tud a bep sort a c'hellehe kas ar pezh o deus notennet hag e vehe moaien gober kartennoù get ar momand ma ta er-maez del ar bezv (da skouer, c'hoazh); ma ! An dra-se zo labour... Klask dija ma n'eo ket bet graet c'hoazh get tud arall ("calendrier végétal" a vez graet ag an traoù-se);  a-fed ar bezv just-a-walc'h e c'hellan  lâret, ha spi am eus n'ankouain ket, eo e penn-kentañ miz Ebrel e krog an traoù gete, del ha bisigoù.    Met e-leizh a draoù arall em eus gwelet an deiz kent evit dec'h, ha menegiñ a rin just un nebeudig anezhe.    Liv ruz-gwad bokedoù ar bod aval-stoub (cognassier), ar bod zo karget a vokedoù, ur burzhud !